გამარჯვების პარკი (ბაქო)

გამარჯვების პარკი () — პარკი ბაქოში, აზერბაიჯანში. მდებარეობს ხათაის რაიონიში, 8 ნოემბრის გამზირზე, ბაქოს სანაპირო ბულვარის მიმდებარედ. პარკი ეძღვნება აზერბაიჯანის გამარჯვებას მეორე ყარაბაღის ომში.

 ისტორია 
აზერბაიჯანის რესპუბლიკის პრეზიდენტის ილჰამ ალიევის 2020 წლის 3 დეკემბრის ბრძანებულებით, მეორე ყარაბაღის ომში აზერბაიჯანის გამარჯვების პატივსაცემად და დაღუპულთა ხსოვნის უკვდავყოფის მიზნით, მიღებულ იქნა გადაწყვეტილება ბაქოში სამამულო ომის მემორიალური კომპლექსისა და გამარჯვების მუზეუმის დაარსების შესახებ.

2023 წლის 27 სექტემბერს, ხსოვნის დღეს, პრეზიდენტმა ილჰამ ალიევმა მოინახულა ბაქოში მშენებარე გამარჯვების პარკი.

2024 წლის 8 ნოემბერს, გამარჯვების დღეს, ბაქოში გამარჯვების პარკი პრეზიდენტის მონაწილეობით ოფიციალურად გაიხსნა.

 ზოგადი ინფორმაცია 
გამარჯვების პარკი მდებარეობს ბაქოს ხათაის რაიონიში, 8 ნოემბრის გამზირზე, ბაქოს სანაპირო ბულვარის მიმდებარედ. პარკის საერთო ფართობი შეადგენს 9,16 ჰექტარს, საიდანაც 4,24 ჰექტარი მწვანე სივრცეა.

პარკის ტერიტორიაზე განთავსებულია ტრიუმფალური თაღი, 9,9 მეტრიანი მემორიალური მონუმენტი და 8,8 მეტრიანი ხსოვნის კედელი, რომელზეც ამოტვიფრულია შაჰიდთა სახელები.

ტრიუმფალური თაღი პარკის შესასვლელთან მდებარეობს. მისი სიმაღლეა 44 მეტრი, სიგანე — 22 მეტრი და აქვს 44 სვეტი, რაც სიმბოლურად ასახავს მეორე ყარაბაღის ომის 44 დღეს. თაღი გამარჯვებისკენ მიმავალი სიმბოლური გზის დასაწყისს წარმოადგენს.

პარკის ქვედა ნაწილში მდებარეობს გამარჯვების მუზეუმი. მუზეუმის მთავარ შესასვლელთან განთავსებულია „რკინის მუშტის“ სიმბოლო, რომელიც ლიდერის, ხალხის, სახელმწიფოსა და არმიის ერთიანობას განასახიერებს. მუზეუმში უკვდავყოფილია მეორე ყარაბაღის ომში დაღუპული ყველა მებრძოლის სახელი.

პარკში ასევე მოწყობილია თემატური ბაღი, ჩანჩქერების კასკადი, ყარაბაღის მემორიალური მოედანი და საერთო სათვალთვალო პლატფორმა. პარკის ბოლოს მდებარეობს დროშის მოედანი, სადაც აღმართულია აზერბაიჯანის დროშა. დროშის მოედნისკენ მიმავალ გზაზე განლაგებული 44 ბრინჯაოს ფილა სიმბოლურად აღნიშნავს მეორე ყარაბაღის ომის 44 დღეს.

 სქოლიო 

კატეგორია:ბაქოს ბაღები და პარკები